Kašmyro istorija

Kašmyro istorija - kultūrinio Pietų Azijos regiono, susikoncentravusio Kašmyro slėnyje, istorija. Kadangi iki XIX a. atskiri Didžiojo Kašmyro kultūriniai regionai vystėsi savarankiškai, apie kitas jo dalis galima rasti informacijos straipsniuose Džamu istorija, Ladako istorija, Baltistano istorija.

Senovė 
Pagrindinis straipsnis: Gandharos istorija

Kašmyro slėnis turi ilgą istoriją. Gentinė Kašmyro valstybė minima jau senovės indų tekstuose, tarp jų ir Mahabharatoje. Nuo III a. pr. m. e. ši teritorija buvo priklausoma nuo daugybės imperijų, kurios valdė Šiaurės Vakarų Indiją (Gandharos regioną). Čia viešpatavo Maurjai, Indo-graikai, Indo-skitai, Kušanai, eftalitai.

Hinduizmo-Budizmo laikotarpis 
Pagrindiniai straipsniai: Gonandų dinastija, Korkatų dinastija, Utpalių dinastija, Loharų dinastija

Nuo VI a. Kašmyras iškovojo nepriklausomybę kaip atskira valstybė, ir iki 1339 m. jį valdė įvairios dinastijos, kurios propagavo budizmą ir hinduizmą.

Pirmoji svarbi dinastija buvo Gonandai, kurių metu įsitvirtino Kašmyro statusas. Pirmieji jos valdovai buvo budizmo rėmėjai, tačiau vėlesnieji jau statė hinduistines šventyklas. Tuo metu buvo pastatyta sostinė Šrinagaras.

Labiausiai Kašmyras suklestėjo Korkatų dinastijos laikais. Jos žymiausias valdovas Lalitadija Muktapidas (724-761) sukūrė imperiją, valdžiusią visą Šiaurės Indiją, dalį Tibeto, Irano. Tai buvo didžiausias Kašmyro išsiplėtimas istorijoje.

Korkatų, taip pat vėlesnių dinastijų laikais Kašmyras tapo mokslo ir meno centru, čia buvo sukurta daugybė puikių architektūros bei literatūros paminklų

Islamo laikotarpis 
Pagrindinis straipsnis: Šamasudinų dinastija

Nuo XIV a. slėnyje įsiviešpatavo musulmoniška dinastija, šalyje plito islamas. Tai buvo antrasis Kašmyro suklestėjimas, kuomet valdė išmintingi valdovai, klestėjo kultūra.

Mogolai, Duraniai, Sikhai 
1587-1752 m. Kašmyras priklausė Mogolų imperijai, ir šiuo metu šalis irgi klestėjo. Mogolų imperatoriams patiko vietos klimatas, todėl jie vertino kraštą, pastatė čia savo vasaros rezidencijų, įkūrė puikius sodus.

Tačiau XVIII a silpstant Imperijos valdžiai ir šalyje prasidėjus anarchijai, Kašmyrą užėmė Duranių valdomas Afganistanas. Duranių era truko 1752-1819 m. ir tai buvo vienas juodžiausių laikotarpių Kašmyro istorijoje. Dėl to vietos diduomenė patys pasikvietė tuo metu galingus sikhus, kad užkariautų Kašmyrą ir išvaduotų nuo priespaudos. Sikhai valdė 1819-46 m.

Džamu-Kašmyro karalystė 
Pagrindinis straipsnis: Džamu-Kašmyro karalystė

Britams sutriuškinus sikhų galybę šiaurės Indijoje, galią regione įgavo iki tol silpna dogrų valstybėlė Džamu. Dograi pradėjo užkariavimus, sukurdami didelę valstybę, kurios teritorija ir tapo Džamu-Kašmyro karalyste, atitinkančia Kašmyro regiono plačiąja prasme teritoriją. Ši karalystė įėjo į Britų Indijos sudėtį, tačiau turėjo savivaldą. Tai buvo viena didžiausių Britų Indijos valdų.

Kašmyro konfliktas 
Pagrindinis straipsnis: Kašmyro konfliktas

1947 m. planuojant Indijos nepriklausomybę, britai padalijo savo koloniją (Britų Indiją) Pietų Azijoje į dvi dalis pagal religiją, Indiją hinduistams ir Pakistaną musulmonams.

Džamu-Kašmyro valstybėje buvo aiški musulmonų dauguma, ir jis buvo greta Pakistano, bet jį valdė hinduistas maharadža. Jis nutarė, kad Kašmyras turėtų likti nepriklausomas, tačiau vėliau, dėl įvairių priežasčių, kurias Indija ir Pakistanas interpretuoja skirtingai, prasidėjo karas, ir minėtas maharadža paprašė Indijos pagalbos. Indija užėmė du trečdalius teritorijos, o Pakistanas – likusį trečdalį.

Šio konflikto metu susiformavo linija tarp abiejų šalių, kuri nėra pripažįstama abiejų valstybių, tačiau kuri de facto yra valstybių riba. Dabartiniu metu Kašmyro slėnis yra valdomas Indijos ir sudaro dalį Džamu ir Kašmyro valstijos

Nuorodos 
 Geras Kašmyro istorijos straipsnis anglų kalba